Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Балканска истражувачка репортерска мрежа - БИРН, преку полномошник Васко Маглешов од Скопје, поднесенa против Министерство за финансии, по предметот Барање за пристап до информации од јавен карактер, на 12.05.2023 година, го донесе следното

 **Р Е Ш Е Н И Е**

1. Жалбата изјавена од Балканска истражувачка репортерска мрежа - БИРН, преку полномошник Васко Маглешов од Скопје бр. 08-191 на 04.05.2023 година, поднесенa против Министерство за финансии, по предметот Барање за пристап до информации од јавен карактер СЕ УВАЖУВА и предметот се враќа на повторно постапување пред првостепениот орган.

2. Решението на Имателот на информации бр.03-6378/5 од 11.05.2023 година СЕ ПОНИШТУВА.

3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

 **О Б Р А З Л О Ж Е Н И Е**

Како што е наведено во Жалбата, Балканска истражувачка репортерска мрежа - БИРН на 10.04.2023 година, поднела Барање за пристап до информации од јавен карактер до Министерството за финансии, со кое побарала по е-маил да и се достави фотокопија од следната информација:

„Број на пресуда или документ врз основа на кој на 09.01.2023 во три наврати Министерството за финансии, преку функции на државата и конто 455110 на извршителката С. А. – втора сметка и се исплатени три различни износи во вкупна сума од околу 5,7 милиони евра за „главен долг по извршни исправи„“.

Имателот на информации, како што е наведено во Жалбата, на ова Барање не одговорил во законски предвидениот рок, поради што е поднесена Жалба до Агенцијата, заведена во нејзината Архива под бр. 08-191 на 04.05.2023 година.

Агенцијата, со електронски допис бр.08-191 од 05.05.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 12.05.2023 година до Агенцијата достави Одговор на жалба бр.03-6378/4 од 11.05.2023 година во кој наведува дека Барателот на информации: „...го нема доставено барањето до службеното лице за посредување со информации од јавен карактер...утврдено е дека меил адресата на службеното лице...е погрешно наведена. По доставување на Жалбата од Ваша страна, заедно со неговото барање...на барателот му беше доставен одговор, за што во прилог Ви доставуваме копија од Решението за одобрување на барањето...“. Во прилог на Одговорот на жалба до Агенцијата е доставено Решение на Имателот на информации бр.03-6378/5 од 11.05.2023 година, со „прилог кон Решението“, во кој се известува Барателот на информации дека „Имајќи предвид дека при извршување на налозите за извршување Секторот за трезор...постапува согласно доставени спецификации од страна на Народна банка на РСМ, укажуваме дека до Министерството за финансии не се доставува документот за присилна наплата врз основа на кој е издаден налог за извршување...со цел за обезбедување на бараната документација, **Ве упатуваме да се обратите до извршителот** кој го има издадено налогот за извршување“.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и сите расположливи списи по предметот, истата ЈА УВАЖИ и **предметот го врати на повторно постапување пред првостепениот орган**, а Решението бр.03-6378/5 од 11.05.2023 година на Имателот на информации го поништи, поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и расположливите списи во врска со предметот, утврди дека Имателот на информации не постапил целосно согласно одредбите од Законот за слободен пристап до информации од јавен карактер, поради следните причини:

Во врска со наводите во Решението бр.03-6378/5 од 11.05.2023 година „со цел за обезбедување на бараната документација, **Ве упатуваме да се обратите до извршителот** кој го има издадено налогот за извршување“, Агенцијата му укажува на Имателот на информации дека, **доколку утврди дека навистина не располага со бараната информација**, наместо да го „упатува“, е должен да постапи согласно член 18 од Законот за слободен пристап до информации од јавен карактер, со тоа што, ако имателот на информации што го примил барањето не располага со бараната информација веднаш, а најдоцна во рок од три дена од денот на приемот на барањето е должен **да го препрати барањето** до имателот на информации кој според содржината на барањето е имател на информацијата **и за тоа да го извести барателот**.

При повторното постапување, Имателот на информации е должен одново да го разгледа предметното Барање и да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА**: Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**